钦定古今图书集成/明伦汇编/家范典/第063卷 > 《祭从弟敬远文》前人
## 钦定古今图书集成/明伦汇编/家范典/第063卷 > 《祭从弟敬远文》前人

岁在辛亥，月惟仲秋，旬有九日，从弟敬远，卜辰云窆，
永宁后土。感平生之游处，悲一往之不返。情恻恻以
摧心，泪愍愍而盈眼。乃以园果时醪，祖其将行。呜呼
哀哉！于铄吾弟，有操有概。孝发幼龄，友自天爱。少思
寡欲，靡执靡介。后己先人，临财思惠。心遗得失，情不
依世。其色能温，其言则厉。乐胜朋高，好是文艺。遥遥
帝乡，爰感奇心，绝粒委务，考槃山阴。淙淙悬溜，暧暧
荒林，晨采上药，夕闲《素琴》，曰仁者寿，窃独信之，如何
斯言，徒能见欺，年甫过立，奄与世辞，长归蒿里，邈无
还期。惟我与尔，匪但亲友，父则同生，母则从母，相及
龆齿，并罹偏咎，斯情实深，斯爱实厚。念畴昔日，同房
之欢，冬无缊褐，夏渴瓢箪，相将以道，相开以颜。岂不
多乏，忽忘饥寒。余尝学仕，缠绵人事。流浪无成，惧负
素志。敛策归来，尔知我意。尝愿携手，寘彼众议。每忆
有秋，我将其刈。与汝偕行，舫舟同济。三宿水滨，乐饮
川界。静月澄高，温风始逝。抚杯而言，物久人脆。奈何
吾弟，先我离世。事不可寻，思亦何极。日徂月流，寒暑
代息。死生异方，存亡有域。候晨永归，指涂载陟。呱呱
遗稚，未能正言。哀哀嫠人，礼仪孔闲。庭树如故，斋宇
廓然。孰云敬远，何时复还。余惟人斯，昧兹近情。蓍龟
有吉，制我祖行。望旐翩翩，执笔涕盈。神其有知，昭余
中诚。呜呼哀哉！